L’Ajuntament de Burjassot se suma, en silenci, a la condemna per l’últim assassinat masclista a Villena
2025-07-24

L’Ajuntament de Burjassot s’ha sumat hui, dimarts 9 de juliol, al minut de silenci convocat tant per la Generalitat Valenciana com per la Federació Valenciana de Municipis i Províncies (FVMP) per a condemnar l’últim assassinat masclista esdevingut a Villena i que ha costat la vida d’una dona, asfixiada a les mans del seu marit, qui es va penjar, a continuació.

A les 12 h, bona part de la Corporació Municipal, a més de treballadors i treballadores de la plantilla municipal han eixit a la porta del consistori per a guardar un minut de silenci, com a símbol de condemna este assassinat masclista i com a mostra de solidaritat envers els familiars i amics de la víctima.

En el que va d’any, són vint les dones assassinades per violència de gènere, xifra que s’eleva a 1.264 des de l’any 2003. Cal destacar que el número 016 atén a totes les víctimes de violència masclista les 24 hores del dia i en 53 idiomes diferent, igual que el correu 016-online@igualdad.gob.es. També es para atenció mitjançant WhatsApp a través del número 600000016. Els menors poden dirigir-se al telèfon de la Fundació ANAR, 900 20 20 10.